Inverzija

Vitold Košir (1966.), afirmirani zagrebački kipar, grafičar, klasični i rock glazbenik, lovac, sokolar... – *plemeniti je divljak* koji kiparenjem teži iskonskom izrazu koji preobražava u (post)modernizirani skulpturalni *art beton brut.* Kružnim kretanjem postupno osvješćujemo autorovu prostornu dodirno – vizualnu, *vrašku postavku* utemeljenu na suprotnostima kruga i pravokutne četvorine. Ona je, transformirana u *primarnu*, *sirovu estetiku* istodobno gruba i poetična, rudimentarno uobličena. Koširov *lebdeći prostorni sklop* tektonski uravnoteženo balansira. Uspostavljen je cikličkim ritmovima ostvarenima između gradbeno čvrste vertikalno usmjerene tamne monolitne ploče i njezinih kontrastnih reljefnih odjeka. Cijeli konstrukt osmišljen je poput *dvostrukih skulptura*: prostornih i zidnih. U kadru formata one su – u suprotnosti s materijskim, gradbenim instinktom – ujedno organičke i amorfne. Prožete su *samoorganizirajućim* varijacijama autorova kontroliranog automatizma. Unutar optičkoga polja – s onu stranu oponašanja – repetirane su brojne varijante glavne teme. U tome vidu Košir je *aciton-sculptor*. U početku žitka masa naposljetku se *alkemijskom pretvorbom* stvrdnjava u čvrstu tvorevinu. Od tvari do forme tvari. Od skulpture do *filozofije skulpture* i njezine realne prostornosti. Vitold je podjednako zaljubljen u asfaltne žile grada i opčinjen prirodom. To nas načelom polariteta, poput svjetlosti koja *svjetlosnim tragom* prodire kroz lupu osvjetljavajući i izobličujući specifičnosti *autorove sjene*, privodi složenoj, polivalentnoj strukturi ličnosti koju nije lako jednostrano klasificirati, kao ni njezin temeljni kiparski supstrat. Košir ostvaruje kontinuiranu instalacijsku skulpturu koja je principom pozitiva i negativa transformirana u *obrnutu građevinu* povezanu čvrsto – teškom simbolskom i fizikalnom, realnom 3D oformljenošću i 2D reljefnošću. Na drugi način Vitold stvara optički *lake* forme inverzijskog preslika sâme zaokružene strukture zgrade *Doma hrvatskih likovnih umjetnika*. Čistu formu Meštrovićeva, od svega suvišnog izmetnuta modernističkoga *tholosa*, zapravo niza koncentričnih krugova koje tlorisno pojmimo od *kružnoga toka* i oplošja trga do jezgre zgrade, Košir dopunjuje dvostrukim skulpturalnim krugom kojeg čine povezane skulpture izvedene betonom i željezom u oblicima pravokutnih ploča i četverodijelnih *pilastara* ovješenih na zid. Patinirani su akromatskom bijelom koja simbolizira izvrtanje vanjskoga trijema stupova. Također, akromatskim polaritetom, unutarnjim krugom crnih pravokutnih skulptura na bijelim postamentima koje izgledaju kao da lebde, autor istodobno *superponira* dvije pozicije računajući ujedno na bjelinu ziđa, difuzno svjetlo za dana i kružnu čistoću prostora, interpretirajući ujedno i međuzonu zatamnjenih vanjskih prozora. Košir se ogleda i u prostoru i u njegovu konstrukcijskom odljevu. Dakle, *teško – lakom* kružno raspoređenom formom Košir poštuje i interpretira *Meštrovićev paviljon* pripajajući prostor, zapravo, bez obzira na svrhu, uvijek promišljen u formi svetišta; ono odjekuje od kružnih megalita Stonehengea koji simbolizira i ciklički protok vremena, a na koji se autor bezvremenski referira, preko antičkog *tholosa* pa sve do Meštrovićeve građevine koju su interpretirali akvarelom (izgradnja) i legendarni Vladimr Becić (1936.) i fotografijom Mladen Grčević (1948.) – *odsječenom* vizurom snimljenom s minareta. Povezanim inverzijskim krugom ostvarenim temeljenim dvodijelnim polaritetima između primarnih skulpturalnih formi raspoređenih – u ritmu i položaju stupova vanjskog prstena građevine i susljednih *skulpturalnih* *prozora* što upijaju svjetlost – Vitold stvara arhitekturni vizualni sklop doživljen poput skulpture s funkcijom i prostorom koji prisvaja. Autor simbolizira, arhaizira i zapravo posvećuje kružni prostor koji je ujedno i kozmički arhetip.

Željko Marciuš